“ฟอร์ด” ปิดโรงงานผลิตรถยนต์ “มัสแตง” ชั่วคราว หลังยอดขายร่วงหนัก
"ฟอร์ด" ปิดโรงงานผลิตรถยนต์ "มัสแตง" ชั่วคราว หลังยอดขายร่วงหนัก 32% 
12 ต.ค. 2559

บริษัทฟอร์ด มอเตอร์ โค ระบุว่า บริษัทประกาศปิดโรงงานผลิตรถยนต์มัสแตง (Mustang) ที่โรงงานในรัฐมิชิแกนชั่วคราว หลังยอดขายรถยนต์สปอตคาร์อันเป็นเอกลักษณ์เฉพาะตัวมียอดขายในสหรัฐลดลง 32% และถูกค่ายรถยนต์ Chevrolet Camaro แซงหน้าเป็นครั้งแรกในรอบเกือบ 2 ปีในเดือนที่ผ่านมา
โดยโรงงานดังกล่าวทำการรถยนต์รุ่น Mustang และ Lincoln Continentals และมีพนักงานทั้งหมด 3,702 คน นางเคลลี เฟลเคอร์ โฆษกของบริษัทระบุว่า ฟอร์ดจะกลับมาทำการผลิตอีกครั้งในวันที่ 17 ต.ค.นี้ โดยแรงงานจะยังคงได้รับค่าจ้างปกติในระหว่างระงับการผลิตชั่วคราว
ทั้งนี้ การปิดสายการผลิตดังกล่าวส่งสัญญาณของยอดขายที่อ่อนแอในตลาดรถยนต์สหรัฐ ซึ่งถูกมองว่าเป็นดัชนีชี้นำการขยายตัวของเศรษฐกิจ ในขณะที่นักวิเคราะห์หลายรายมองว่า ยอดขายรถยนต์ในสหรัฐในปีนี้จะไม่สามารถทำลายสถิติยอดขายสูงสุดเป็นประวัติการณ์ที่ 17.5 ล้านคันในปีที่ผ่านมาได้